OBH 7418/1998.
Az állampolgári jogok országgyűlési biztosa általános helyettesének jelentése
Ügyintéző: dr. Csóré Erika

Az eljárás megindulása
	A panaszos a Forgalmi És Kereskedelmi Dolgozók Szakszervezete elnökeként terjesztette elő panaszát. A beadványban sérelmezte a Vasutas Önkéntes Kölcsönös Kiegészítő Önsegélyező Pénztár alapszabálya III/1. d) pontjának előírásait. Kifogásolta továbbá a szóban forgó alapszabály törvényességével kapcsolatban kialakított Fővárosi Főügyészségi állásfoglalást és, hogy a szakszervezetük által kezdeményezett legfőbb ügyészségi vizsgálat eredményéről - panaszuk előterjesztéséig - nem kaptak tájékoztatást.
	A panasz alapján felmerült a jogállamiság és a jogbiztonság, valamint a tisztességes eljáráshoz való jog sérelmének gyanúja. Ezért vizsgálatot rendeltem el. Ennek során a Legfőbb Ügyészségtől iratot kértem be.

Érintett alkotmányos jogok
	A jogállamiság és az abból fakadó jogbiztonság követelménye, valamint a tisztességes eljáráshoz való jog (Alk. 2. § /1/ bek.).

A vizsgálat megállapításai
	A panasz és mellékletei alapján megállapítottam, hogy a Vasutas Önkéntes Kölcsönös Kiegészítő Önsegélyező Pénztár alapszabálya felülvizsgálatára nincs hatásköröm. Az állampolgári jogok országgyűlési biztosáról szóló 1993. évi LIX. törvény  (továbbiakban: Obtv.) 16. §. (1) bekezdése alapján ugyanis az országgyűlési biztoshoz valamely hatóság, illetve közszolgáltatást végző szerv eljárása, ennek során hozott határozata, illetőleg a hatóság intézkedésének elmulasztása következtében alkotmányos joggal összefüggő sérelem vagy ennek közvetlen veszélye esetén lehet fordulni. Ilyen esetekben is feltétel az, hogy a rendelkezésre álló közigazgatási jogorvoslati lehetőségeket a panaszos már kimerítette, vagy jogorvoslati lehetőség nincs számára biztosítva. A panaszos beadványa ezeknek a feltételeknek nem felelt meg, az országgyűlési biztos pedig nem rendelkezik hatáskörrel arra, hogy a Vasutas Önkéntes Kölcsönös Kiegészítő Önsegélyező Pénztár - ami nem hatóság és nem közszolgáltatást végző szerv - alapszabályát törvényességi szempontból felülvizsgálja.
	A panaszból és annak mellékleteiből, valamint a Legfőbb Ügyészségtől beszerzett iratból megállapítottam továbbá, hogy a panaszos kérelme alapján a Fővárosi Főügyészség -  tekintettel az Önkéntes Kölcsönös Biztosító Pénztárakról szóló 1993. évi XCVI. törvény (továbbiakban: Öpt.) 8. §-ában meghatározott jogkörére, ami szerint: "A pénztárak törvényességi felügyeletét az ügyészség a rá irányadó jogszabályok szerint, állami felügyeletét e törvény VI. Fejezete alapján a pénzügyminiszter a Pénztárfelügyelet útján látja el." - 1998. szeptember 10-én az ügyben kiadta az V. 501/1998/1-I. számú állásfoglalását. Aszerint a Vasutas Önkéntes Kölcsönös Kiegészítő Önsegélyező Pénztár alapszabályának ügyészi törvényességi vizsgálatára - a törvényességi kérelemben foglaltak indokok alapján - nem volt ok. A főügyészség rámutatott arra is, hogy - figyelemmel az Öpt. előírásaira - a panaszban kifogásolt alapszabályi rendelkezés nem minősíthető törvénysértőnek. 
	Az állásfoglalás ellen a panaszos 1998. szeptember 23-án kelt beadványában a Legfőbb Ügyészséghez fordult. Kérte, hogy a legfőbb ügyészi szervezet rendelje el a szóban forgó alapszabály törvényességi vizsgálatát. A Legfőbb Ügyészség Magánjogi és Közigazgatási Jogi Főosztály Polgári Jogi Osztály csoportvezető ügyésze 1998. október 7-én kelt, VLÜ. 4719/1998-II. számú átiratában tájékoztatta a panasz előterjesztőjét, hogy elrendelte a Fővárosi Főügyészség V. 501/1998/1-I. számú állásfoglalásának kivizsgálását. A csoportvezető ügyész átiratában utalt arra is, hogy a vizsgálat eredményéről a szakszervezet elnökét tájékoztatni fogja. 

	Az 1999. február 5-i keltezésű levelében a Legfőbb Ügyészség csoportvezető ügyésze arról tájékoztatta a panaszost, hogy a sérelmezett főügyészségi állásfoglalás jogszerű volt, annak megváltoztatására - a panaszos kérelme alapján - nem volt kellő alap. A Legfőbb Ügyészség rámutatott arra is, hogy a Pénztár autonómiája körébe tartozik annak meghatározása, hogy milyen feltételek mellett teszi lehetővé a tagként való belépést. A Vasutas Önkéntes Kölcsönös Kiegészítő Önsegélyező Pénztár alapszabályának III/1. pontjában meghatározott feltételek - közte a meghatározott szakszervezeti tagságot feltételként jelölő d) pont - nem ütköznek törvényi tilalomba. Helytállónak ítélte meg a csoportvezető ügyész a főügyészségi döntést a tekintetben is, hogy a szóban forgó alapszabálynak a munkáltatói hozzájárulást szabályozó rendelkezése és a MÁV Rt-nek, mint munkáltatónak a hozzájárulási kötelezettségvállalása sem törvénysértő.
	Megállapítottam továbbá, hogy a panaszos 1998. november 13-án kelt beadványában - fenntartva azon véleményét, miszerint a Vasutas Önkéntes Kölcsönös Kiegészítő Önsegélyező Pénztár alapszabályának III/1. d) pontja diszkriminációt tartalmazó szabály, mert a pénztártagságot a vasút területén működő reprezentatív szakszervezeti tagsághoz köti - megkereste az Állami Pénztárfelügyeletet is. A Pénztárfelügyelet 1998. október 15-én kelt levelében válaszolt a panaszosnak, a Pénztár alapszabályának szóban forgó pontját azonban nem találta jogsértőnek. A választ a panaszos nem fogadta el. Kifogást emelt, amit a pénzügyminiszternek is megküldött. A kifogásra - mint másodfokú hatóság - a Pénzügyminisztérium helyettes államtitkára válaszolt 1998. december 17-én kelt átiratában. Az alapszabály panaszos által sérelmezett rendelkezését a minisztérium ugyancsak törvényesnek minősítette.
	Tekintettel arra, hogy az országgyűlési biztos nem látja el az Önkéntes Kölcsönös Biztosító Pénztárak törvényességi és állami felügyeletét, nem vitattam sem az ügyészségek, sem a pénzügyminiszter, sem a Pénztárfelügyelet döntéseinek megalapozottságát. Megállapítottam, hogy az ügyben eljáró szervek nem követtek el mulasztást. A Legfőbb Ügyészség, a Pénzügyminisztérium és az Állami Pénzfelügyelet is a vonatkozó jogszabályoknak megfelelően járt el a panaszos beadványai alapján. Valamennyi kérelmét kivizsgálták és azok eredményeiről tájékoztatták. Válasz, állásfoglalás nélkül egyetlen beadványa nem maradt.
	Összességében az ügyben az Obtv-ben megjelölt és az országgyűlési biztos fellépését lehetővé tevő alkotmányos jogokkal összefüggő visszásságot nem állapítottam meg. A vizsgálatot befejeztem.

Budapest, 2000. április 28.

Dr. Polt Péter